In nomine sancte et individue Trinitatis. Tam ad presentium quam ad posterorum fidelium memoriam presenti carte mandari curavimus quod ego Leodegarius, Dei gratia Biturigensis ecclesie humilis minister, consilio et precibus tam clericorum nostrorum quam procerum plurimorum, matrem ecclesiam de Corcoe que est in honore sancti Martini, cum capella de Tauvigniaco, in manu domni Bosonis abbatis, ecclesie sancti Benedicti Floriacensis, et fratribus ibidem Deo servientibus in perpetuum habendam donavimus et concessimus ibique, precibus nostris et aliorum qui intererant, predictus abbas donavit et concessit, consilio monachorum suorum, capellam de Tauvigniaco in manu Andree abbatis, ecclesie sancti Petri de Casali et fratribus loci. Sciendum tamen est quod predicta capella cimiterium non habebit nec parochianum aliquem preter famulos de domo sua et uxores eorum, quos habebit monachus ad vitam, et ad mortem portabit ubi voluerint et sepeliet excepta capella ubi nullus unquam sepelietur. Facta sunt hec dona, anno ab incarnatione Domini MCVIII, indictione I, XV kalend. novembris, regnante Ludovico rege primo anno. Unde sunt testes quorum nomina subscripta sunt. Leodegarius, archiepiscopus. Boso, abbas. Andreas, abbas. Ebrardus, decanus. Mattheus, precentor. Radulfus, archidiaconus. Helias, monachus. Bernardus, monachus. Gaufridus Exoldunensis. Aymo de Charoffi. Signinus de Lineriis et multi alii clerici, monachi et nobiles et laici.